Energiebeleid: Maak reg vir veldslae | Netwerk24
Energiebeleid: Maak reg vir veldslae
Deur Elise Tempelhoff 03 April 2017 22:02
Die Sentrum vir Omgewingsgeregtigheid (CER) beskou pres. Jacob Zuma se kabinetskommeling as "hoogs ontwrigtend" en "onheilspellend" en meen dit hou direkte implikasies vir Suid-Afrika se energieplan in.
Maak reg vir veldslae, het die CER Maandag in 'n verklaring gesê.
Volgens Nicole Loser, die CER se regsverteenwoordiger, het burgerregteorganisasies verlede jaar baie hard gewerk om seker te maak die stemme van gewone mense word gehoor wanneer die land se nuwe energiebeleid – die geïntegreerde hulpbronplan vir elektrisiteit (IRP) en die geïntegreerde energieplan (IEP) – bepaal word.
Op 31 Maart, die aand waarop belanghebbendes hul laaste kommentaar en bydraes kon instuur, is die land geskud toe Zuma die kabinet skielik geskommel het.
Die feit dat kundige en beginselvaste sleutelministers afgedank is, hou regstreekse implikasies vir die beplanningsproses van Suid-Afrika se toekomstige energieplan in.
"Daar is nou 'n duidelike kloof tussen diegene met 'n gevestigde belang in steenkool en kernkrag en diegene wat 'n regverdige oorgang na 'n hernubare energiestelsel vir die land beoog.
"Ons sal nie staan en toekyk hoe hierdie kragte (binne die regering) Suid-Afrika se Grondwet en sy wette oortree deur keuses te maak ten gunste van steenkool en kernkrag nie."
Die CER wys daarop dat die IRP, soos dit tans daaruit sien, in 'n groter mate staatmaak op die verbranding van steenkool, ondanks die feit dat dit skadelik is vir mense se gesondheid en dat dit klimaatsverandering versnel.
In die IRP word tot en met 2041 vir steenkoolkragsentrales voorsiening gemaak.
"Dít ondanks die feit dat die regering self erken Suid-Afrika is uiters kwesbaar vir klimaatsverandering en die land se verbintenisse onder die Parys-klimaatooreenkoms. Hierin beloof Suid-Afrika die land sal teen die helfte van die eeu koolstofneutraal wees.
In die IRP word onregverdige beperkings gestel op hernieubare energiebronne as deel van Suid-Afrika se elektrisiteitsamestelling.
Die CER waarsku daar is oor die wêreld heen hofaksies aan die gang waar die burgerlike samelewing regerings tot verantwoording roep omdat hulle nie genoeg doen om mense teen die skadelike gevolge van klimaatsverandering te beskerm nie. Die CER sê voorts dit is nie vir Suid-Afrika ekonomies lewensvatbaar om op nog steenkool in die toekoms te steun nie.
Die CER eis dat:
* die openbaredeelnameproses vir die IRP en die IEP uitgebrei word sodat meer mense daaraan kan deelneem;
* 'n omvattende studie gedoen word oor die maatskaplike en omgewingskoste van elke energie-opsie wat oorweeg word;
* die beperkings op son- en windenergie weggelaat word;
* daar geen voorsiening vir nuwe steenkoolkragsentrales gemaak word nie.
"Ons doen 'n beroep op die departement van energie en Mmamoloko Kubayi, die nuwe minister, om die IRP en IEP so gou as moontlik aan te pas sodat Suid-Afrikaners in 'n skoon en gesonde omgewing kan leef en werk."
* Die CER en Earthlife Africa het onlangs 'n oorwinning in die hooggeregshof in Pretoria behaal toe regter John Murphy die omgewingsgoedkeuring (deur Edna Molewa, minister van omgewingsake) vir die Thabametsi-steenkoolkragsentrale, in die lig van klimaatsverandering, ter syde gestel het.